കള്ളിക്കാട്ടും നെയ്യാര്ഡാമിലും തെരുവുനായ്ക്കള് കാട്ടാക്കട : വിനോദ സഞ്ചാര മേഖലയായ നെയ്യാര്ഡാം ഉള്പ്പെടുന്ന കള്ളിക്കാട് ഗ്രാമപഞ്ചായത്തിന്റെ വിവിധ പ്രദേശങ്ങളില് തെരുവ് നായ ശല്യം രൂക്ഷം. കഴിഞ്ഞ ദിവസം ശിവാനന്ദ ആശ്രമത്തിലെ സുരക്ഷാ ജീവനക്കാരനെയും മറ്റൊരു ജീവനക്കാരിയെയും കടിച്ചതാണ് ഏറ്റവും ഒടുവിലത്തെ സംഭവം. ഇതിനും ആഴ്ചകള്ക്ക് മുന്പാണ് മങ്കാരമുട്ടത്ത് പിഞ്ചു കുഞ്ഞിന്റെയും മുത്തശിയുടെയും മുഖത്തു തെരുവ് നായകള് കടിച്ചു ഗുരുതര പരിക്കേല്പ്പിച്ചത്. മലവിള പ്രദേശത്തു വളര്ത്തു മൃഗങ്ങള്ക്കാണ് കടിയേറ്റത്. മാന് പാര്ക്കിലെ മാനുകളെ ആക്രമിച്ച സംഭവങ്ങളും ഇവിടെ ഉണ്ടായിട്ടുണ്ട്. നെയ്യാര് ഡാം വിനോദ സഞ്ചാര കേന്ദ്രങ്ങളായ മരക്കുന്നം മാന് പാര്ക്ക്, മണിമേടക്ക് സമീപം,ബോട്ട് ഹബ്ബ് എന്നിവക്ക് സമീപവും ഒക്കെ തെരുവ് നായ്ക്കള് വിഹരിക്കുന്നു. ഭയത്തോടെയല്ലാതെ പുറത്തിറങ്ങാല് കഴിയാത്ത സാഹചര്യമാണ് ഇവിടുത്തുകാര്ക്ക്. ഒറ്റയ്ക്കും സംഘം ചേര്ന്നും എത്തുന്ന നായ്ക്കള് വാഹനയാത്രികരുടെ പിന്നാലെഓടി ഉണ്ടാക്കുന്ന അപകടങ്ങളും പതിവാണ്. കൂടാതെ നഗരങ്ങളില് നിന്നും പിടിക്കുന്ന നായ്ക്കളെ വന്ധീകരിച്ച് നെട്ടുകാല്ത്തേരി ഓപ്പണ് ജയില് ഭാഗത്ത് രാത്രിയില് വാഹനങ്ങളില് കൊണ്ടു വിടുന്നുവെന്നും ആരോപണം ഉണ്ട്.